
അധ്യാപക മാർഗ്ഗദർശി  ·  സുവാർത്ത സൺഡേ സ്കൂൾ പാഠങ്ങൾ
	ചിത്രങ്ങൾ
	31

	ലക്ഷ്യം
	കർത്താവായ യേശുക്രിസ്തുവിന് ദുരാത്മാക്കളുടെമേൽ ശക്തിയുണ്ടെന്നു പഠിപ്പിക്കുക.

	അധ്യാപക ഒരുക്കം
	ഈ പാഠം ഒരുക്കുമ്പോൾ യേശു സാത്താനെയും തിന്മയെയും ജയിച്ചതിന് ദൈവത്തെ സ്തുതിക്കുക. നിങ്ങളും നിങ്ങളുടെ വിദ്യാർത്ഥികളും ക്രിസ്തീയ വിശ്വാസികളും ദുരാത്മാക്കളെ ഭയപ്പെടേണ്ടതില്ലാത്തതിന് അവിടുത്തോടു നന്ദി പറയുക; കാരണം അവ കർത്താവായ യേശുക്രിസ്തുവിന്റെ ശക്തിക്കും അധികാരത്തിനും വിധേയമാണ്. പിന്നെ ലൂക്കൊസ് 8:26-39-ഉം പാഠപദ്ധതിയും വായിച്ചു പഠിക്കുക.

	മനഃപാഠ വാക്യം
	1 യോഹന്നാൻ 4:4
നിങ്ങളിലുള്ള ആത്മാവ് ലോകത്തിന്റേതായവരിലുള്ള ആത്മാവിനെക്കാൾ ശക്തനാണ്.



പാഠ പദ്ധതി
ആമുഖം
സൺഡേ സ്കൂൾ തുടങ്ങുന്നതിനു മുമ്പ് പാഠത്തിന്റെ തുടക്കത്തിൽ നിങ്ങളെ സഹായിക്കാമോ എന്ന് മുതിർന്ന 6 അല്ലെങ്കിൽ 8 കുട്ടികളോടു ചോദിക്കുക. അവർ ഇരട്ട സംഖ്യയിൽ ആയിരിക്കണം; ആൺകുട്ടികൾക്ക് ഇത് പെൺകുട്ടികളെക്കാൾ ഇഷ്ടപ്പെട്ടേക്കാം. പാഠത്തിന്റെ തുടക്കത്തിൽ നിങ്ങളുടെ സഹായികളെ തുല്യ എണ്ണമുള്ള രണ്ടു ടീമുകളായി തിരിച്ച് വടംവലി എന്ന കളി നടത്തുക. ഓരോ ടീമിന്റെയും നേതാവായി ഒരു അധ്യാപകൻ ഇരിക്കാം.
ഓരോ ടീം അംഗവും തന്റെ മുന്നിലുള്ളയാളുടെ അരയിൽ പിടിക്കുന്നു. നേതാക്കൾ കൈകൾ കോർക്കുന്നു. രണ്ടു നേതാക്കൾക്കിടയിൽ തറയിൽ ഒരു അടയാളം ഇടുന്നു. “തുടങ്ങൂ” എന്നു പറയുമ്പോൾ ഓരോ ടീമും മറ്റേ ടീമിനെ അടയാളത്തിനപ്പുറത്തേക്കു വലിക്കാൻ ശ്രമിക്കണം. ടീം അംഗങ്ങൾ പരസ്പരം വിടരുത്. ഈ കളി ഒരു തവണ കളിച്ചശേഷം കുട്ടികളെ അവരുടെ സ്ഥലങ്ങളിലേക്ക് തിരിച്ചയയ്ക്കുക.
പാഠത്തിലെ പ്രധാന ആശയങ്ങൾ
1.	ആ കളി രസകരമായിരുന്നു, എന്നാൽ അത് നിങ്ങളുടെ തലയ്ക്കുള്ളിൽ നടക്കുന്ന ഒരു വടംവലി ആണെന്നു കരുതുക. നിങ്ങൾക്കു ഭ്രാന്തു പിടിക്കും. ഒരു ദിവസം യേശു അങ്ങനെയുള്ള ഒരു മനുഷ്യനെ കണ്ടുമുട്ടി. ചിത്രം 31 കാണിക്കുക. ഈ മനുഷ്യന് സുബോധമില്ല. അവൻ എങ്ങനെ ജീവിച്ചിരുന്നുവെന്നും അവന് എന്തായിരുന്നു കുഴപ്പമെന്നും വിവരിക്കുക. അവന്റെ ശരീരം അനേകം ദുരാത്മാക്കളുടെ ബാധയിലായിരുന്നു (അവയ്ക്ക് അവകാശപ്പെട്ടതായിരുന്നു), ലൂക്കൊസ് 8:27, 29-30.
2.	ഒരു ദിവസം യേശു അവനെ എങ്ങനെ കണ്ടുമുട്ടി എന്നു വിവരിക്കുക. യേശു ആരെന്ന് ദുരാത്മാക്കൾ അറിയുകയും തങ്ങളുടെമേലുള്ള അവന്റെ ശക്തി തിരിച്ചറിയുകയും ചെയ്തു, ലൂക്കൊസ് 8:28.
3.	ദുരാത്മാക്കളോട് ആ മനുഷ്യനെ വിട്ടുപോകാൻ യേശു കല്പിക്കുകയും അവ പന്നികളിൽ പ്രവേശിക്കാൻ അനുവദിക്കുകയും ചെയ്തു. എല്ലാ ദുരാത്മാക്കളുടെമേലും യേശുവിന് ശക്തിയുണ്ട്. ഏതു ഭൂതത്തെക്കാളും യേശു എത്രയോ ശക്തനായതുകൊണ്ട് ‘പട’ (ലെഗ്യോൻ) എന്നു പേരുള്ള ആ മനുഷ്യനെ വിട്ടുപോകാൻ ഭൂതങ്ങൾ നിർബന്ധിതരായി, ലൂക്കൊസ് 8:32-33. ഭൂതങ്ങളോ ദുരാത്മാക്കളോ യേശുവിനെ ഭയപ്പെടുന്നു. ദുരാത്മാക്കളെക്കുറിച്ചുള്ള നമ്മുടെ ഭയം നീക്കാൻ യേശുവിന്റെ ശക്തിക്കു കഴിയും.
4.	‘പട’ എന്നു പേരുള്ള മനുഷ്യൻ ഒരു പുതിയ വ്യക്തിയെപ്പോലെയായി, ലൂക്കൊസ് 8:35. തനിക്ക് യേശുവിനോടുകൂടെ നിൽക്കാമോ എന്ന് അവൻ ചോദിച്ചു, എന്നാൽ യേശു അവനു ചെയ്യാൻ ഒരു പുതിയ ജോലി നൽകി, ലൂക്കൊസ് 8:39. അവൻ മാറ്റപ്പെട്ട വ്യക്തിയായിരുന്നു.
അവലോകനം
ദുരാത്മാക്കൾ ബാധിച്ച, മറ്റുള്ളവർ ദുഷ്ടനും ഭ്രാന്തനും അപകടകാരിയും രക്ഷിക്കാൻ കഴിയാത്തവനുമായി കരുതിയ ഒരു മനുഷ്യനെ തന്റെ അധികാരവും ശക്തിയും കൊണ്ട് യേശുവിനു സഹായിക്കാൻ കഴിഞ്ഞുവെന്ന് ഊന്നിപ്പറഞ്ഞുകൊണ്ട് പാഠം ചുരുക്കി ഒന്നുകൂടി പറയുക. ദൈവത്തിന് ഒന്നും അസാധ്യമല്ല.
പാഠത്തോടുള്ള നമ്മുടെ പ്രതികരണം
മനഃപാഠ വാക്യം പഠിപ്പിക്കുക
ഇത് പഠിപ്പിക്കുമ്പോൾ ഇതിന്റെ അർത്ഥം വിശദീകരിക്കുക: ക്രിസ്ത്യാനിയിലുള്ള ദൈവത്തിന്റെ പരിശുദ്ധാത്മാവ് ലോകത്തിലെ ഏതു ആത്മാവിനെക്കാളും ശക്തനാണ്. നാം യേശുവിന്റെ സഹായം ചോദിക്കുമ്പോൾ അവൻ നമ്മെ സംരക്ഷിക്കുന്നതുകൊണ്ട് ദുരാത്മാക്കൾക്കു നമ്മെ ഉപദ്രവിക്കാൻ കഴിയില്ല.

